Rossiya va NATO to'qnashuviga nima turtki bo'lishi ma'lum qilindi

Ukrainaga qurol jo'natish Rossiya va NATO o'rtasida to'g'ridan-to'g'ri to'qnashuvga olib kelishi mumkin, buning esa to'laqonli yadro urushiga aylanib ketish xavfi bor. Bu haqda Rossiya xavfsizlik kengashi raisi o'rinbosari Dmitriy Medvedev xabar berdi.
“xorijiy tahlilchilarning Rossiya bilan NATO urushi haqidagi gap-so'zlari tinmayapti. Bundan tashqari, G'arbning ‘gapiruvchi boshlari’ning beadabligi tobora oydinlashib bormoqda. Ular Rossiya yadroviy mojaro bilan dunyoni qo'rqitayotgani haqidagi tezisni kun tartibiga kiritishga urinmoqda”, — degan Medvedev.
Shuningdek, u G'arb davlatlari hozirda “proksi urush” olib borayotgani, jumladan, ular Ukrainaga qurol-aslaha kiritayotgani, yollanma askarlarni yuborayotgani va Rossiya chegaralari yaqinida NATO maxsus mashqlar o'tkazayotganini aytgan.
“Natijada, bu to'liq miqyosdagi qarama-qarshilikka olib kelib, xavf tug'dirishi mumkin. Bunday mojaro har doim to'laqonli yadro urushiga aylanish xavfiga ega. Bu hamma uchun halokatli stsenariy bo'ladi. Shuning uchun o'zingizni ham, boshqalarni ham aldamaslik kerak. Shunchaki o'z harakatlaringizning mumkin bo'lgan oqibatlari haqida o'ylab ko'ring”, — degan Medvedev.
Avvalroq Medvedev AQSh Ukrainaga 40 milliard dollarlik harbiy yordam ajratganiga munosabat bildirgandi va Rossiya yadro quroldan foydalanishi mumkin bo'lgan 4 ta holat ma'lum qilingan.